Diari Oficial de la Generalitat Valenciana


Sumari del DOGV 4209, del 13-03-2002 (2002/2457)

Informació pública de la convocatòria de la segona edició del Premi Cívica Alacant de Propostes d'Investigació sobre Associacionisme i Participació Ciutadana.
--------------------------------------------------------------------------------------------------------------------------------------------------------------

### Dades del document

Número de DOGV
:   4209

Data del DOGV
:   13-03-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/2457


Data del document
:   24-01-2002

Organisme emissor
:   Ajuntament d'Alacant

Tipus de document
:   Anunci

Descriptors 

:   * Alacant
    * associació
    * participació social
    * distinció honorífica
    * premi cultural

Informació pública de la convocatòria de la segona edició del Premi Cívica Alacant de Propostes d'Investigació sobre Associacionisme i Participació Ciutadana. [2002/Q2457]
  
L'Ajuntament d'Alacant, a través de la Regidoria de Participació Ciutadana, conscient de la necessitat de fomentar la investigació i el coneixement de les àmplies temàtiques i experiències de la participació ciutadana i l'associacionisme de la ciutat d'Alacant i/o la seua província, així com de promocionar l'elaboració d'idees i visions noves sobre aquest camp, convoca el II Premi Cívica Alacant de Propostes d'Investigació sobre Participació Ciutadana i Associacionisme.
  
Primer
  
Podran concórrer persona o grups de persones titulats universitaris que pretenguen realitzar o estiguen realitzant memòries de llicenciatura, projectes fi de carrera, treballs equivalents i/o estudiants de doctorat que ho acrediten (per mitjà de certificat oficial de la universitat corresponent de tenir el total de crèdits exigits en els programes de doctorat i tenir inscrit el projecte de tesi doctoral), el tema dels quals siga la realització d'un estudi científic sobre aspectes quantitatius o qualitatius de les associacions i les ONG de la ciutat d'Alacant i/o la seua província, sobre les polítiques públiques de participació ciutadana dels municipis alacantins i, en general, sobre les experiències i reptes del tercer sector, la democràcia participativa, el voluntariat i els nous moviments socials, des de la perspectiva de qualsevol disciplina acadèmica (Història, Sociologia, Antropologia, Política...). Si la investigació es desenrotllés en grup, aquest en designarà un dels seus components com a representant davant del Departament de Participació Ciutadana. En cap cas, els sol·licitants podran estar vinculats en qualitat de docents a cap centre universitari, encara que aquests podran exercir funcions de tutoria i supervisió dins dels projectes d'investigació, sempre que s'hi esmente de forma explícita. També podran concórrer no titulats que desitgen realitzar un treball d'investigació semblant als anteriors.
  
Segon
  
Els projectes han de ser originals i inèdits i escrits, indistintament, en castellà o en valencià. Les persones que opten al premi presentaran les seues peticions per mitjà d'una sol·licitud de participació (on consten les dades de comunicació amb el sol·licitant) acompanyada de currículum vitae i/o certificat acadèmic oficial compulsat, de la persona o, si s'escau, de cadascun dels membres del grup que sol·liciten participar; a més, la memòria, el pla de treball, pressupost ajustat i detallat del projecte i tots aquells altres documents que s'estime convenient aportar per a una millor valoració de la proposta d'investigació.
  
Tercer
  
La documentació per a participar en aquest premi es presentarà en dos exemplars al Departament de Participació Ciutadana (plaça de la Santíssima Faç, 8, 2n, esquerra, DP 03895 Alacant) o podrà ser enviada per correu certificat, dins del termini previst, que es justificarà amb el mata-segells imprés de l'oficina de Correus. El termini d'admissió finalitza divendres 31 de maig del 2002, inclusivament. La resolució del jurat, que serà inapel·lable, es farà pública durant el mes de setembre del 2002. Les sol·licituds desestimades que no siguen retirades pels interessats, seran destruïdes a partir de desembre del 2002.
  
Quart
  
La dotació econòmica del premi és de 4.808,10 euros (800.000 pessetes). Si a judici del jurat, cap de les propostes presentades complís els requisits suficients per a ser guardonada, podrà ser declarat desert o, si s'escau, ser concedit ex aequo. La comunicació de la resolució es farà per escrit al premiat o premiats que hauran d'acceptar per escrit la concessió, en el termini de 20 dies naturals, amb expressa declaració jurada de no gaudir de cap tipus d'ajuda d'altres entitats públiques o privades. L'import del premi es pagarà en els següents terminis: un 30% després de la seua acceptació per escrit, un 30% el sisé mes següent a l'acceptació, amb el lliurament previ de la memòria de l'estat de la investigació. El 40% restant, es pagarà després de la presentació i definitiva aprovació del treball final, que s'acompanyarà d'un resum de 25 folis (com a màxim) a espai i mig en Word i que haurà de ser lliurat abans del 17 d'octubre del 2003.
  
Cinqué
  
Si abans de finalitzar el mes de setembre de 2003, es preveiés la impossibilitat de lliurar el treball final en la data indicada en la base quarta, l'interessat podrà sol·licitar una ampliació de termini, que fixarà la regidoria sense que aquest excedisca aqueix any natural. De la mateixa manera, la Regidoria de Participació Ciutadana podrà concedir el termini que considere oportú, si el treball lliurat fóra considerat insuficient per no aconseguir els objectius mínims contemplats en la proposta inicial, a fi que es torne a elaborar. Si una vegada conclosa l'ampliació d'aquest termini, el treball final tampoc fóra presentat i aprovat, el beneficiari del premi o, si s'escau, el representant del grup, quedarà obligat a tornar a l'Ajuntament d'Alacant l'import íntegre de les quantitats rebudes a compte, dins del termini i en el compte corrent que se li indique en la resolució que anul·le aquest premi.
  
Sisé
  
El treball final dipositat en la Regidoria de Participació Ciutadana podrà ser consultat pels investigadors, amb el permís escrit previ del seu autor. L'Ajuntament d'Alacant es reserva el dret de publicació dels resultats obtinguts, si ho considera oportú, durant el termini màxim de dos anys. Igualment podrà publicar el resum lliurat pel beneficiari, que se cita en la base quarta. En el cas de publicació per part d'una altra entitat, de la totalitat o part dels resultats obtinguts, haurà de fer-se constar de forma expressa haver sigut guardonat II Premi Cívica Alacant 2002 / Ajuntament d'Alacant / Regidoria de Participació Ciutadana.
  
Seté
  
La Regidoria de Participació Ciutadana de l'Ajuntament d'Alacant designarà els components del jurat, que estarà format per membres del consistori, professors universitaris i representants del món associatiu alacantí.
  
Vuité
  
La participació en la convocatòria d'aquest concurs implica conéixer i acceptar totes i cada una de les disposicions contingudes en les presents bases.
  
Nové
  
Qualsevol fet no previst en aquestes bases, o dubte sobre la seua interpretació, serà resolt a criteri de la Regidoria de Participació Ciutadana o, si s'escau, pel jurat que haja nomenat.